Зи IэщIагъэм хуеджа журналистхэм къахохъуэ
Дэтхэнэ зы IэщIагъэлIри зыпэрыт IэнатIэм хуеджауэ, фIыуэ хищIыкIыу щытыпхъэщ. Армырауэ псынщIэу зызыужь нобэрей гъащIэм улъэщIыхьэнукъым. Псом хуэмыдэу ар ехьэлIащ журналистикэм. Нобэ а IэщIагъэм пэрытыр икIи тхэфу, икIи сурэт трихыфу, икIи компьютерым Iэзэу ирилэжьэфу, икIи игъэхьэзыра псори интернетымкIэ зэбгригъэхыфу щытыпхъэщ. Апхуэдэхэр иджы щагъэхьэзыр Бэрбэч ХьэтIутIэ и цIэр зезыхьэ Къэбэрдей- Балъкъэр къэрал университетым.
Журналист IэщIагъэм хуеджахэр ди республикэм и хъыбарегъащIэ IэнатIэхэм хуабжьу къызэремэщIэкIыр къалъытэри (лажьэхэм я проценти 2,5-рат апхуэдэр), 2010 гъэм КъБКъУ-м ахэр щагъэхьэзыр къудамэ къыщызэIуахащ. Илъэс зыбжанэ хъуауэ абы къыщыщIагъэкI газетхэм, радиом, телевиденэм я лэжьакIуэхэр. Ахэр я IэщIагъэм хурагъаджэ Санкт-Петербург къэрал университетымрэ КъБКъУ-мрэ я щIэныгъэлI цIэрыIуэхэм.
БлэкIа илъэсиблым къриубы-дэу мы къудамэм зиужьащ. Уеблэмэ къызэгъэпэща хъуащ Журналистикэмрэ Кавказ Ищхъэрэ литературэмрэ я кафедрэ щхьэхуэ. Студентхэм абы щрат щIэныгъэм зэрыхэхъуам къищынэмыщIауэ, щеджэхэр къыздикIа щIыпIэми хэпщIыкIыу зиубгъуащ. Нэхъапэм мыбы щIэныгъэ щызэзыгъэгъуэтхэр ди республикэм щыщхэм я закъуэт. Мы махуэхэм я диплом лэжьыгъэхэр ехъу- лIэныгъэкIэ пхагъэкIыу журналист IэщIагъэ зэзыгъэгъуэтахэм ящыщщ Афганистаным, Сирием, Украинэм и Луганск областым, Абхъазым, Ингушым къикIахэр.
Студентхэм ирагъэкIуэкI щIэныгъэ лэжьыгъэри икъукIэ щхьэпэщ. Абыхэм яхэтщ нэхъапэм зыми и Iэр зыхунэмысахэр. Къапщтэмэ, бакалаврхэмрэ магистрхэмрэ я иужьрей дипломхэр зытеухуахэм ящыщщ адыгэ журналистикэр къызэрыунэхуамрэ абы зэрызиужьамрэ, «Адыгэ псалъэ» газетым къыщагъэсэбэп терминхэр, Кавказ Ищхъэрэм къыщыхъу Iуэхугъуэхэр къэра-лым и цIыхубэ хъыбарегъащIэ IэнатIэхэм къызэрыщагъэлъагъуэр, нэгъуэщIхэри.
Зи IэщIагъэм хуеджа журналист гуп мыгувэу редакцэхэм лэжьапIэ увынущ, хэти IэнатIэ зэрыпэрытым хуэдэурэ абы теориемкIэ и лъабжьэр зригъэ- щIащ. Дыщыгугъынщ Къэбэрдей-Балъкъэрым и хъыбарегъащIэ IэнатIэхэм ахэр лъэ быдэкIэ щыуву ипэкIэ ягъэкIуэтэну.
Хьэтау Ислъам.
